Balanç Falles 2025: Seguretat, coordinació i el repte de la convivència
25 de març de 2025

• La Policia Local va reforçar el seu operatiu en festes i va dur a terme 88 intervencions.

Les Falles 2025 a l'Eliana han transcorregut amb un dispositiu especial de Policia Local, reforçat amb fins a 10 agents, a més de la Guàrdia Civil, i que ha permés garantir la seguretat i el bon desenvolupament de les festes. La mesura del tancament del parc de la Pinada ha resultat, un any més, eficaç a la vista del resum d'actuacions de la Policia.

Durant l'operatiu, desenvolupat entre el 23 de febrer i el 19 de març, s'han dut a terme 88 actuacions, entre les quals destaquen les intervencions per focs artificials (43), molèsties genèriques (30) i assistències sanitàries (7). Malgrat la gran afluència de públic i la intensitat de la celebració, els incidents han estat limitats i la resposta policial ha estat efectiva.

L'alcalde, Salva Torrent, s'ha mostrat satisfet amb els resultats del dispositiu, encara que ha reconegut la complicada convivència entre el dret a la festa i el dret al descans. “Això ens obligarà a treballar, de cara a 2026, en un model de Falles que combine la tradició amb el respecte a les i els veïns”, ha afirmat.

Les xifres reflecteixen la intensitat de l'operatiu de seguretat i la necessitat de reforçar la prevenció en l'ús de focs artificials i el respecte a la normativa vigent. L'Ajuntament agraeix l'esforç dels cossos de seguretat i reafirma el seu compromís amb unes Falles segures, organitzades i respectuoses.